Title: ระเบียบคณะกรรมการกองทุนหมู่บ้านและชุมชนเมืองแห่งชาติ ว่าด้วย การจัดแบ่งส่วนงาน และขอบเขตอำนาจหน้าที่ของส่วนงาน พ.ศ. 2548

ระเบียบคณะกรรมการกองทุนหมู่บ้านและชุมชนเมืองแห่งชาติ

ระเบียบคณะกรรมการกองทุนหมู่บ้านและชุมชนเมืองแห่งชาติ
ว่าด้วย การจัดแบ่งส่วนงาน และขอบเขตอำนาจหน้าที่ของส่วนงาน
พ.ศ. ๒๕๔๘[๑]

เพื่อให้การบริหารงานของสำนักงานกองทุนหมู่บ้านและชุมชนเมืองแห่งชาติ
มีความคล่องตัวในการปฏิบัติงานตามภารกิจที่ได้รับมอบหมายอย่างมีประสิทธิภาพ ครอบคลุมพื้นที่ทั่วประเทศ
อาศัยอำนาจตามความในมาตรา ๑๙ (๑๖) มาตรา ๒๑ มาตรา ๒๓ วรรคสี่ และมาตรา ๓๑ วรรคสาม
แห่งพระราชบัญญัติกองทุนหมู่บ้านและชุมชนเมืองแห่งชาติ พ.ศ. ๒๕๔๗ คณะกรรมการกองทุนหมู่บ้านและชุมชนเมืองแห่งชาติจึงให้ออกระเบียบไว้
ดังต่อไปนี้

ข้อ ๑  ระเบียบนี้เรียกว่า ระเบียบคณะกรรมการกองทุนหมู่บ้านและชุมชนเมืองแห่งชาติ
ว่าด้วยการจัดแบ่งส่วนงาน และขอบเขตอำนาจหน้าที่ของส่วนงาน พ.ศ. ๒๕๔๘

ข้อ ๒  ระเบียบนี้ใช้บังคับตั้งแต่วันถัดจากวันประกาศเป็นต้นไป

ข้อ ๓  ในระเบียบนี้
คณะกรรมการ หมายความว่า คณะกรรมการกองทุนหมู่บ้านและชุมชนเมืองแห่งชาติ
ประธานกรรมการ หมายความว่า ประธานกรรมการกองทุนหมู่บ้านและชุมชนเมืองแห่งชาติ
สำนักงาน หมายความว่า สำนักงานกองทุนหมู่บ้านและชุมชนเมืองแห่งชาติ

ข้อ ๔  ให้ประธานกรรมการหรือผู้ที่ได้รับมอบหมายรักษาการให้เป็นไปตามระเบียบนี้
และให้มีอำนาจออกคำสั่งและประกาศต่างๆ เพื่อปฏิบัติให้เป็นไปตามระเบียบนี้
ในกรณีมีปัญหาเกี่ยวกับการดำเนินงานตามระเบียบนี้
ให้ผู้ที่รักษาการตามระเบียบนี้เป็นผู้วินิจฉัยชี้ขาด และคำวินิจฉัยนั้นให้เป็นที่สุด

ข้อ ๕  ให้จัดส่วนงานของสำนักงาน ดังนี้
๕.๑
ฝ่ายอำนวยการ
๕.๒
ฝ่ายยุทธศาสตร์และสารสนเทศ
๕.๓
ฝ่ายสื่อสารสาธารณะ
๕.๔
ฝ่ายปฏิบัติการ

ข้อ ๖  วิสัยทัศน์ พันธกิจ ภารกิจ กลยุทธ์ โครงสร้างการจัดแบ่งส่วนงานของสำนักงาน
ลักษณะโครงสร้างตำแหน่ง ลักษณะงานที่ปฏิบัติ และคุณสมบัติเฉพาะตำแหน่ง โครงสร้างอัตรากำลัง
และโครงสร้างเงินเดือน เป็นไปตามบัญชีท้ายระเบียบนี้ และเพื่อให้การดำเนินงานของสำนักงานบรรลุวัตถุประสงค์
ตามนโยบาย ให้ประธานกรรมการสามารถออกประกาศปรับเปลี่ยนโครงสร้างการจัดส่วนงานได้ตามความจำเป็นและเหมาะสมโดยความเห็นชอบของคณะกรรมการ

ข้อ ๗  เพื่อประโยชน์ในการบริหารของสำนักงาน ให้ประธานกรรมการมีอำนาจแต่งตั้งคณะที่ปรึกษา
ที่ปรึกษา และคณะทำงาน คณะหนึ่งหรือหลายคณะ เพื่อปฏิบัติงานในเรื่องใดเรื่องหนึ่งของสำนักงาน
โดยได้รับค่าตอบแทนการปฏิบัติงานตามหลักเกณฑ์ และวิธีการที่คณะกรรมการกำหนด

ประกาศ ณ วันที่ ๒๗
ตุลาคม พ.ศ. ๒๕๔๘
พินิจ  จารุสมบัติ
รองนายกรัฐมนตรี
ทำหน้าที่ประธานกรรมการกองทุนหมู่บ้านและชุมชนเมืองแห่งชาติ

[เอกสารแนบท้าย]

๑.
สำนักงานกองทุนหมู่บ้านและชุมชนเมืองแห่งชาติ
๒.
คำบรรยายลักษณะงาน สำนักงานกองทุนหมู่บ้านและชุมชนเมืองแห่งชาติ
๓.
ลักษณะงานที่ปฏิบัติและคุณสมบัติเฉพาะตำแหน่ง

(ดูข้อมูลจากภาพกฎหมาย)

ฐิติพงษ์/จัดทำ
๑๐ พฤศจิกายน ๒๕๔๘

สถาพร/ปรับปรุง
๒๙ พฤศจิกายน ๒๕๔๙

นฤดล/แก้ไข
๑๖ ตุลาคม ๒๕๕๑

จุฑามาศ/ปรับปรุง
๖ ตุลาคม ๒๕๕๙

[๑] ราชกิจจานุเบกษา
เล่ม ๑๒๒/ตอนพิเศษ ๑๒๕ ง/หน้า ๑๕/๓ พฤศจิกายน ๒๕๔๘